Rouxville-plaasmoord: Verdagtes versoek regshulpThabang Frans Jordaan en Ngalekile David Zamayo in die hof. Foto: Verskaf Thabang Frans Jordaan (30) en Ngalekile David Zamayo (41) het Dinsdag in die Rouxville-landdroshof verskyn. Phaladi Shuping, woordvoerder van die nasionale vervolgingsgesag (NVG), het gesê beide verdagtes het regsverteenwoordiging deur die Regshulpraad versoek. “ŉ Regsverteenwoordiger sal aangestel word om hulle te verdedig en hulle sal dan eers met die verteenwoordiger konsulteer en besluit of hulle om borgtog wil aansoek doen. Indien wel, sal hulle tydens hul volgende hofverskyning die hof daaroor inlig, waarna ŉ datum vir die borgtogaansoek vasgestel sal word,” het Shuping gesê. Hierdie kennisgewing is buite dr. Bennie Cilliers se spreekkamer aangebring. Foto: Verskaf Intussen het Amanda Appelgryn, woordvoerder van Mediclinic Bloemfontein, Woensdag gesê Cilliers se vrou, Cecilia, se toestand is onveranderd. Cecilia is tydens die plaasaanval ernstig aangerand en in die hospitaal opgeneem met veelvuldige beserings, waaronder ŉ skedelfraktuur, ŉ gebreekte linkerarm, ribfrakture en sagteweefselbeserings aan die linkerkant van haar liggaam. Appelgryn het gesê Cecilia is steeds aan ŉ asemhalingsmasjien gekoppel in die waakeenheid van die hospitaal. “Haar toestand is steeds kritiek, maar stabiel. Sy is nog nie buite gevaar nie,” het sy gesê.